# בנציון נתניהו

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

בנציון נתניהו (נולד ב־3 ביוני 1910) היסטוריון ישראלי, ופעיל פוליטי. אביהם של יונתן נתניהו, מפקד מבצע יונתן, של בנימין נתניהו, ראש ממשלת ישראל ושל עדו נתניהו.

בנציון מיליקובסקי (לימים נתניהו) נולד בורשה (אז חלק מהאימפריה הרוסית) לסופר והפעיל הציוני נתן מיליקובסקי. בשנת 1920 עלתה המשפחה לארץ ישראל. לאחר ששהתה ביפו, בתל אביב ובצפת השתקעה המשפחה לבסוף בירושלים. בנציון למד בבית המדרש למורים בהנהלת דוד ילין, ולאחר מכן המשיך את לימודיו באוניברסיטה העברית. הוא התמחה בתחום ההיסטוריה והיה לתלמידו המובהק של הפרופסור יוסף קלוזנר.

אביו, נתן מיליקובסקי, היה חותם על מקצת ממאמריו בשם נתניהו, שם שאותו אימץ בנו. על מאמריו חתם בנציון נתניהו לעיתים בכינוי "ניתאי". כאשר חיפש בנו בנימין שם אמריקני פשוט להגייה, בעת שהייתו בארצות הברית, השתמש בשם "בן ניתאי".

בעת לימודיו החל בנציון נתניהו להתקרב לחוגים רוויזיוניסטים, והיה לידידו האישי של אבא אחימאיר. לאחר סיום לימודיו החל עובד כעיתונאי במערכת העיתון הרוויזיוניסטי "הירדן". לאחר שנסגר העיתון בפקודת שלטונות המנדט הבריטי יצא לניו יורק והיה שם לפעיל רוויזיוניסטי ולמזכירו האישי של זאב ז'בוטינסקי, בימי חייו האחרונים של ז'בוטינסקי, בשנת 1940. לאחר מותו של ז'בוטינסקי נשאר בניו יורק, והמשיך בפעילות ציונית. ב־1944 נישא לצילה, שאותה פגש בעת לימודיו בארץ ישראל. לשניים נולדו שלושה בנים - יונתן (1946), בנימין (1949) ועִדו (1952).

בשנות הארבעים, בניו יורק, היה נתניהו בין הבודדים שהתריעו על התרחשותה של השואה, ולאחר שנתגלה היקף האסון, היה איתן בדרישתו כי פליטי השואה יופנו לארץ ישראל. במהלך מלחמת העולם השניה היה ממנהיגי התנועה בארצות הברית. במקביל למד לתואר דוקטור ב"דרופסי קולג'" בפילדלפיה, ועבודת הדוקטורט שלו עסקה בדון יצחק אברבנאל.

לאחר שפורסמה ב־29 בנובמבר 1947 החלטת האומות המאוחדות המקבלת את תוכנית החלוקה, היה בין החתומים על מודעה שפורסמה ב"ניו יורק טיימס" והביעה התנגדות לחלוקה. בתקופה זו היה פעיל במפגשים עם אנשי קונגרס בוושינגטון, אך לאחר הקמת מדינת ישראל, בשנת 1949, החליט לשוב ארצה.

לאחר ששב ארצה, ניסה להשתלב בפוליטיקה, אך כשל. בדעותיו היה איש הימין הקיצוני של אותם הימים, והציג דעות שנראו קיצוניות אף למנחם בגין. לעומת זאת המשיך בפעילותו האקדמית. מסיבות שונות לא השתלב בסגל האוניברסיטה העברית, אך בהמלצתו של מורהו קלוזנר, היה לאחד מעורכי האנציקלופדיה העברית. עם פטירתו של קלוזנר היה לעורכה הראשי.

בשנות החמישים המאוחרות ובשנות השישים חייתה המשפחה לסירוגין בישראל ובארצות הברית (בין היתר, בין השנים 1963-1967 שהתה המשפחה בארצות הברית), עד שבשנת 1969 שב בנציון נתניהו באופן קבוע לניו יורק על מנת לערוך שם אנציקלופדיה יהודית, ולבסוף השתלב בהוראה באוניברסיטת קורנל.

בתחומו, ההיסטוריה של יהדות ספרד, ידוע נתניהו בויכוח עם הפרופסור יצחק בער. לעומת גישתו של בער, הרואה באנוסים מקרה של קידוש השם, ובחירה בחיים כפולים, שיש בהם מידה של סיכון, כאשר מרכיב האמונה הינו המרכיב העיקרי בחיים אלו, רואה נתניהו את האנוסים כמתבוללים וכמתנצרים מרצון, כאשר לטענתו מקרים בודדים של מתנצרים שלא שמרו אמונים לדתם החדשה, נופחו בתעמולתה של האינקוויזיציה לכדי תנועה בעלת ממדים נרחבים. לגישתו של נתניהו דחתה הסביבה הנוצרית את המומרים החדשים, מאותן סיבות בהן נדחה אלפרד דרייפוס על ידי ההמון הצרפתי. גישתו של נתניהו הינה גישה ציונית חילונית, ואינה נותנת למרכיב האמונה את החשיבות שמייחס לו בער. יש הרואים בוויכוח זה את הסיבה בגינה לא השתלב נתניהו בממסד האקדמי בישראל, בעת שהגיע לארץ.

לאחר מות בנו יונתן, במהלך מבצע יונתן לחילוץ בני הערובה ממטוס אייר פראנס באנטבה, בשנת 1976, שבה משפחת נתניהו לארץ.

בנו, בנימין נתניהו, בחר בקריירה פוליטית, והיה לראש ממשלת ישראל. בנו הצעיר, עדו נתניהו, הינו רופא וסופר. בנציון נתניהו התאלמן מרעייתו צילה בשנת 2000.

כשבנו בנימין נתניהו כיהן כראש ממשלה והכריז כי הוא מסכים להחזיר את חברון כפי שסוכם בהסכמי אוסלו, ביקר אותו אביו בחריפות. רבים מעריכים כי השפעת האב, הידוע בדעותיו בזכות "ארץ ישראל השלמה" על בנו הינה חזקה ביותר. בנימין נתניהו אישר הערכה זו כשפרש מממשלת אריאל שרון לקראת ביצועה של תוכנית ההתנתקות, ונימק צעד זה, בין היתר, בחששותיו מפני "משפט ההיסטוריה" לאור עיסוקו של אביו כהיסטוריון.

גם בגיל מתקדם עודו פעיל פוליטית, ובספטמבר 2004 היה בין החותמים על עצומת אנשי רוח כנגד תוכנית ההתנתקות, אשר כינתה את התוכנית "פשע כנגד האנושות".

נתניהו הינו פרופסור עמית באקדמיה למחקר יהודי, חבר באקדמייה המלכותית לאומנויות יפות ומדעי ההיסטוריה בספרד, ופרופסור אמריטוס באוניברסיטת קורנל.

## [עריכה] לקריאה נוספת

- רונית ורדי, ביבי - מי אתה אדוני ראש הממשלה הוצאת כתר, 1997.
- בן כספית, אילן כפיר נתניהו הדרך אל הכוח.

## [עריכה] מספריו

- The Origins of the Inquisition in Fifteenth Century Spain, (יצא לאור באחרונה בהוצאת Granta בשנת 2002)
- חמשת אבות הציונות, בהוצאת ידיעות אחרונות, 2004
- דון יצחק אברבנאל - מדינאי והוגה-דעות, הוצאת שוקן, 2005.

## [עריכה] קישורים חיצוניים

- אלי שי, נשארנו עוורים, ראיון בעיתון מקור ראשון
- אלי אשד, "היסטוריון של ימי הביניים :שיחה עם פרופסור בנציון נתניהו"
- אלי אשד, שר אוצר יהודי בספרד: סקירה על ספרו של בנציון נתניהו "דון יצחק אברבנאל"

מקור: http://he.wikipedia.org../../../%D7%91/%D7%A0/%D7%A6/%D7%91%D7%A0%D7%A6%D7%99%D7%95%D7%9F_%D7%A0%D7%AA%D7%A0%D7%99%D7%94%D7%95.html

קטגוריות: היסטוריונים ישראלים | חוקרי יהדות | משפחת נתניהו | ציונות רוויזיוניסטית

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש